આખો દિવસ મોબાઈલમાં જ વ્યસ્ત રહી કિંમતી સમય અને શારીરિક ઊર્જાનો વેડફાટ કરતાં યુવાઓ માટે રાજકોટના ૭૭ વર્ષીય ‘યુવાન' તરવૈયા એવા દાઉદ ફુલાણી પ્રેરણારૂપ બની રહ્યા છે. ૭૭ વર્ષની ઉંમરે પણ ચુસ્ત અને તંદુરસ્ત એવા દાઉદ ફુલાણીએ વિશાખાપટ્ટનમાં યોજાયેલી નેશનલ સ્વિમિંગ સ્પર્ધામાં પાંચ-પાંચ મેડલ જીતી પોતાની તાકાતનો પરચો આપ્યો હતો. આંધ્રપ્રદેશના વિશાખાપટ્ટનમાં ૧૫મી નેશનલ માસ્ટર સ્વિમિંગ ચેમ્પિયનશીપ રમાઈ હતી જેમાં રાજકોટમાંથી દાઉદ ફુલાણી અને અશોક ગઢિયાએ ભાગ લીધો હતો. જો કે અશોક ગઢિયા મેડલ જીતી શક્યા નહોતા પરંતુ દાઉદ ફુલાણીએ ૫૦ અને ૧૦૦ મીટર બેકસ્ટ્રોકમાં બે ગોલ્ડ, ૧૦૦૦ મીટર ફ્રી સ્ટાઈલમાં સિલ્વર અને રિલે તથા બેકસ્ટ્રોકમાં ૨ બ્રોન્ઝ મેડલ જીતી કુલ પાંચ મેડલ ઉપર કબજો જમાવ્યો હતો. આ ટૂર્નામેન્ટમાં સમગ્ર ભારતમાંથી ૭૦૦ જેટલા ખેલાડીઓએ ભાગ લીધો હતો.